Alfa-PvP

Alfa-PvP eli α-Pyrrolidinopentiofenoni (myös α-Pyrrolidiinivalerofenoni) on synteettinen stimulantti ja muuntohuume, joka kehitettiin 1960-luvulla. Alfa-PvP on kemiallisesti sukua pyrovaleronille, ja se on prolintaanin beta-ketonianalogi. Aine on erittäin vaarallinen ja aiheuttaa vakavia terveyshaittoja. Alfa-PvP on liitetty vuodesta 2018 alkaen yli 70 kuolemantapaukseen Suomessa, joista noin kolmanneksessa aine ilmoitettiin kuolemansyyksi tai siihen myötävaikuttavaksi tekijäksi. Alfa-PvP:n käyttö on lisääntynyt merkittävästi erityisesti pääkaupunkiseudulla ja Lounais-Suomessa 2020-luvulla.
Ainetta kutsutaan toisinaan myös kutsumanimellä peukku, joka tulee aineen lyhenteestä "PvP". Kotimaisten kielten keskus on kritisoinut nimen käyttöä mediassa, koska se tekee huumeesta viattomamman kuuloisen ja toimii eräänlaisena brändityönä. Englanninkielisiä kutsumanimiä ovat "flakka" ja "gravel". Ruotsissa ja Virossa ainetta kutsutaan "zombie-huumeeksi" sen psykoottisten vaikutusten takia.
Vaikutukset ja haittavaikutukset.
Alfa-PvP:n vaikutukset ovat hyvin lyhytkestoisia, toisinaan vain 15 minuuttia, ja tarve uudelle annokselle tulee 30–120 minuutin kuluttua. Tämä johtaa pakonomaiseen uudelleenkäyttöön ja nopeasti kehittyvään riippuvuuteen.
Aineen käyttö nostaa verenpainetta ja sykettä sekä aiheuttaa kiihtyneisyyttä, ahdistuneisuutta, unettomuutta, harhaluuloisuutta, outoa käyttäytymistä, paranoidista psykoosia, väkivaltaista käyttäytymistä, sekavuutta ja kognitiivisia ongelmia. Voimakas yksittäinen annos on todettu aiheuttavan useimmilla käyttäjillä arvaamatonta, erittäin väkivaltaista käyttäytymistä sekä vakavaa sekavuutta, äänekkyyttä, kiihtymystä, hallusinaatioita, vainoharhoja ja psykoosia.
Fyysiset terveyshaitat.
Akuutin myrkytystilan oireina on havaittu sydämen tiheälyöntisyyttä, liikalämpöisyyttä, voimakasta hikoilua, kouristuksia ja lihaskudoksen vaurioita (rabdomyolyysia). Päivystyksessä ja tehohoidossa hoidetaan hengenvaarallisia aivoverenvuotoja, kouristuksia, akuutteja lihasvaurioita, sydäninfarkteja ja hypertermiaa eli elimistön vaarallista lämpötilan kohoamista.
Alfa-PvP:n käyttö, erityisesti polttamalla tai suonensisäisesti, voi aiheuttaa vaikeasti hoidettavia paiseita, jotka keskittyvät usein raajoihin. Paiseet voivat johtaa kudostuhoon ja raajojen amputaatioihin. Lisäksi aineen käyttö voi johtaa veren hyytymisjärjestelmän toimintahäiriöihin ja lihasvaurioihin. Pitkäaikainen käyttö aiheuttaa moninaisia fyysisiä ja psyykkisiä ongelmia, jotka voivat jäädä pysyviksi, vaikka käyttö loppuisikin.
Psyykkiset vaikutukset.
Alfa-PvP aiheuttaa rajuoireisia psykooseja, joiden hoito on vaikeaa. Vähintään neljäsosa stimulanttipsykoosiin sairastuneista sairastuu myöhemmin skitsofreniaan. Aineen käyttöannokset ovat niin pieniä, että 0,05 grammaa voi olla kerta-annos ja se helposti ylittyy. Pienelläkin väärällä annostuksella käyttäjät saavat herkästi psykoosin.
Alfa-PvP:n on raportoitu aiheuttaneen kuolemantapauksia, ja se on johtanut myös itsemurhiin. Se on myös aiheuttanut kuolemantapauksia, joissa käyttäjä on kuollut aineen aiheuttamaan sydämen vajaatoimintaan.
Tilanne Suomessa.
Alfa-PvP:n käyttö on moninkertaistunut viime vuosina erityisesti pääkaupunkiseudulla ja Tampereella. Sen ongelmakäyttö on jatkuvaa, mikä heijastuu tasaisina jäämämäärinä jätevesitutkimuksissa viikonpäivästä riippumatta. Aine on vallannut katujen stimulanttikaupan amfetamiinilta. Helsingin "Piritorilta" ei tahdo enää saada amfetamiinia, ja kaupungin päiväkeskuksissa todetaan, että Alfa-PvP hallitsee stimulanttimarkkinoita.
Alfa-PvP:n käyttö Suomessa yleistyi 2020-luvulla sen jälkeen kun FBI:n johtama operaatio Greenlight oli heikentänyt amfetamiinin saatavuutta.
Suomessa takavarikoidun alfa-PvP:n pitoisuudet ovat viime vuosina olleet korkeita. Ainetta käyttävät pääasiallisesti ongelmakäyttäjät, ja useamman huumeen sekakäyttö on tavallista. Käyttäjät eivät välttämättä tiedä ostavansa alfa-PvP:tä, sillä sitä voi olla muiden aineiden, esimerkiksi amfetamiinin, jatkeaineena.
Vaikutukset terveydenhuoltoon.
Alfa-PvP:n käytön lisääntyminen kuormittaa terveydenhuoltoa päivittäin. Stimulanttipsykoosien hoito on vaikeaa, mikä kuormittaa erikoissairaanhoitoa sekä lisää pitkäaikaisen psykiatrisen hoidon tarvetta. Yhä useamman asiakkaan elämänhallinta on romahtanut aineen vuoksi. Alfa-PvP ei johda ainoastaan riippuvuuteen, vaan usein myös kodittomuuteen, rikollisuuteen ja ennenaikaiseen kuolemaan.
Sopivia hoitokeinoja ei ole riittävästi tarjolla. Huumeriippuvuuksiin tarjotaan lähinnä opioidikorvaushoitoa, vaikka vaikuttavia psykososiaalisia hoitoja olisi myös stimulanttiriippuvuuksiin. Laitoshoitoon ei pääse eikä avohoitoa ole tarjolla, vaikka asiakas olisi motivoitunut hoitoon. 
Kansainvälinen tilanne.
Euroopan huumeviraston vuonna 2015 tekemän riskinarvioinnin mukaan alfa-PvP oli liitetty vuosien 2011-2015 välillä Euroopassa vajaaseen 200 akuuttiin myrkytystapaukseen ja yli sataan kuolemantapaukseen. Näistä 20 prosentissa aine ilmoitettiin kuolemansyyksi tai siihen myötävaikuttavaksi tekijäksi.
Takavarikkotietojen mukaan ainetta tuodaan Eurooppaan jauhemuodossa suuressa mittakaavassa pääosin Kiinasta. Lisäksi Euroopasta, myös Suomesta, on löytynyt laitonta valmistusta. Huumausaineiden valmistamiseen liittyviä laboratorioita on tavattu tavallisista asuinkäytössä olevista asuinhuoneistoista. Alfa-PvP:n valmistamiseen liittyy erityisiä turvallisuusriskejä lähtöaineiden syövyttävyyden, syttyvyyden, höyrystyvyyden ja happoisuuden takia.